b'\n_START_ARTICLE_\nKunnallisvaalit 1972\n_START_PARAGRAPH_\nKunnallisvaalit j\xc3\xa4rjestettiin Suomessa 1.\xe2\x80\x932. lokakuuta 1972. \xc3\x84\xc3\xa4nioikeuden ik\xc3\xa4rajaa laskettiin ennen vaaleja 20 vuodesta 18 vuoteen. Vuoden 1973 alussa tapahtui Suomen siihenastinen enn\xc3\xa4tysm\xc3\xa4\xc3\xa4r\xc3\xa4 kuntaliitoksia, mink\xc3\xa4 vuoksi valtuustopaikkoja oli jaossa huomattavasti edellisvaaleja v\xc3\xa4hemm\xc3\xa4n. Kauppalan ja ymp\xc3\xa4r\xc3\xb6iv\xc3\xa4n maalaiskunnan synnytt\xc3\xa4mien Kemij\xc3\xa4rven ja Lieksan kaupunkien lis\xc3\xa4ksi Kuusankosken, M\xc3\xa4nt\xc3\xa4n ja \xc3\x84\xc3\xa4nekosken kauppalanvaltuustot muuttuivat kuntamuodon muutoksen my\xc3\xb6t\xc3\xa4 kaupunginvaltuustoiksi. Eniten kannatustaan lis\xc3\xa4siv\xc3\xa4t sosialidemokraatit ja Kokoomus, kun taas pahimmat tappiot k\xc3\xa4rsiv\xc3\xa4t Ty\xc3\xb6v\xc3\xa4en ja Pienviljelij\xc3\xa4in Sosialidemokraattinen Liitto sek\xc3\xa4 vakavien sis\xc3\xa4isten kiistojen repim\xc3\xa4 Suomen Maaseudun Puolue. _NEWLINE_Enonteki\xc3\xb6ll\xc3\xa4 vaalit jouduttiin uusimaan leimaamatta j\xc3\xa4\xc3\xa4neist\xc3\xa4 \xc3\xa4\xc3\xa4nestyslipuista tehdyn valituksen vuoksi. Hein\xc3\xa4kuun lopussa 1973 suoritetun uusintavaalin tuloksena Keskusta voitti yhden paikan SMP:lta._NEWLINE_Kuntaliitosten vuoksi j\xc3\xa4rjestettiin Anjalan ja Sippolan kunnissa, Uudenkaarlepyyn kaupungissa sek\xc3\xa4 Uudenkaarlepyyn maalaiskunnassa ja Jepuan ja Munsalan kunnissa ylim\xc3\xa4\xc3\xa4r\xc3\xa4iset kunnallisvaalit 6. lokakuuta 1974. Anjala ja Sippola yhdistettiin uudeksi Anjalankosken kauppalaksi, ja Uudenkaarlepyyn mlk, Jepua ja Munsala liitettiin Uudenkaarlepyyn kaupunkiin vuoden 1975 alussa.'